

**המכללה לביטחון לאומי**

**מפקד המכללות 871  
המכללה לביטחון לאומי**טלפון: 03-7607400  
פקס: 03-7607500  
תיק: קשח  
סימוכין: קש 082  
י"ז באב תשע"ז  
9 באוגוסט 2017

**תאריך:**

סגל המב"ל

**הנדון: מדוע בכל זאת דרום קוריאה?**

שלום רב,

בשבועות האחרונים דנו במספר הזדמנויות באפשרויות השונות לנסיעת המב"ל לסיור מפוצל במזרח, במהלך מחזור מ"ה. הגענו למסקנה משותפת בדבר חשיבותם של שלוש המעצמות: סין, הודו ורוסיה, והדגשנו את חשיבותה המיוחדת של רוסיה בהקשר הישראלי. העלינו גם את אפשרות הנסיעה לדרום קוריאה, אולם פסלנו אותה, להבנתי, משני טעמים מרכזיים: הראשון, חשיבותה המשנית בזירה הבינלאומית, ואילו הטעם השני הוא היעדר ה'אחרות', שכן דרום קוריאה כיום היא מדינה מפותחת בעלת סממנים מערביים מובהקים.

אני מבקש להציע נקודת התבוננות נוספת מדוע בכל זאת יש ערך רב בנסיעה של המב"ל לדרום קוריאה. ראשית, הקונפליקט המתמשך בין דרום קוריאה לשכנתה מצפון מרכז אליו את תשומת הלב של העולם כולו. לקונפליקט זה השלכות מרחיקות לכת על מערכות היחסים בין המעצמות הגדולות ועל הסדר האזורי במזרח אסיה. באופן משני יש גם השלכות הנוגעות לישראל, בעיקר בתחום העברות אמל"ח, וגם בקשב של ארה"ב לטיפול בבעיות המזה"ת, במקביל להתפרצות אלימה אפשרית בחצי האי הקוריאני. שנית, בסיור של המב"ל בדרום קוריאה יוכלו החניכים לעמוד מקרוב על בעיה אסטרטגית מוחשית ומידית, שיש לה מאפיינים דומים באזורנו ואת דרכי ההתמודדות עם הבעיה. בשונה מהודו, סין ורוסיה - שם ניתן יהיה לקיים דיון תיאורטי בבעיות אסטרטגיות, הרי שבדרום קוריאה ניתן יהיה להלך פיזית בתוך הבעיה (DMZ), ויש לכך יתרון משמעותי לתהליך הלמידה. שלישית, הגם שדרום קוריאה היא מדינה מתפתחת, בעלת סממנים מערביים רבים, הנשענת על אמל"ח מערבי, הרי שהתרבות האסטרטגית שלה שונה בתכלית, ואין צורך במאמץ מיוחד כדי לראות את השונות, נדרש תהליך של למידה להבנת ה'אחרות' וזה יהיה חלק ממשימתם של התלמידים בעבודת המחקר. כל אלו יחד מביאים אותי למסקנה שסיור של צוות ממב"ל בדרום קוריאה, לא רק שיש בו ערך, אלא גם הזדמנות ייחודית ללמידה משמעותית, להרחבת אופקים ולהעמקה בסוגיה גלובלית מרכזית ורלוונטית.

**זאת ועוד - סיבות משניות תומכות:**

1. אני סבור שיש ערך בכך שכל צוות יחקור ויבקר במדינה אחרת, שני צוותים הנוסעים יחדיו לאותה מדינה תפגע באינטימיות של הצוות, במיוחד ביחס לצוותים האחרים.
2. בדרום קוריאה יש נספח צבאי חדש, בוגר מב"ל מ"ד, שמבין את הצרכים ויוביל ביקור זה בהתאם.
3. צה"ל לא מצליח בשנים האחרונות לקדם שת"פ עם דרום קוריאה, חרף הידידות הקיימת בין המדינות. יתכן שביקור מעין זה יוכל לסייע גם לקידומו של שת"פ עתידי בין צה"ל לצבא דרום קוריאה בקשת רחבה של נושאים לרבות מכירות אמל"ח.

אשמח להתייחסותכם.

בברכה,

**מתן אור,** רס"ן

רמ"ד קש"ח